Broj: 711-I-1491-M-282/22-02-17

Zagreb, 27. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Željke Kučinić, ravnateljice Zavoda za prostorno uređenje Zagrebačke županije (u daljnjem tekstu: Zavod),** za davanjem mišljenja Povjerenstva,na 173. sjednici održanoj dana 27. svibnja 2022.g. daje sljedeće

**MIŠLJENJE**

1. **Obveznica Željka Kučinić, ravnateljica Zavoda,** **ne može uz plaću za obnašanje ove javne dužnosti primati i božićnicu, regres, dar za dijete i druge dodatne naknade za poslove obnašanja navedene javne dužnosti zabranjene člankom 7. točkom d) ZSSI-a.**
2. **Ukoliko bi obveznica, uz dužnost iz točke I. izreke, kao zaposlenica ustanove 8 do 10 sati tjedno obavljala druge poslove koji nisu dio opisa poslova ravnatelja te bi isto bilo navedeno u njezinom ugovoru o radu, mogla bi temeljem obavljanja ovih poslova ostvarivati primitke iz točke I. izreke, jer se tada ne bi radilo o zabranjenoj dodatnoj naknadi za poslove obnašanja javne dužnosti.**
3. **Obveznica nema pravo na plaćeno članstvo u strukovnim komorama od tijela javne vlasti u kojem obnaša dužnost.**

Obrazloženje

Zahtjev za davanjem mišljenja Povjerenstva podnijela je obveznica Željka Kučinić, ravnateljica Zavoda. U knjigama ulazne pošte Povjerenstva zahtjev je zaprimljen 23. svibnja 2022. pod poslovnim brojem 711-U-5413-M-282/22-01-3, povodom kojeg se vodi predmet broj M-282/22.

Člankom 3. stavkom 1. podstavkom 64. ZSSI-a propisano je da su ravnatelji županijskih zavoda za prostorno uređenje, odnosno zavoda Grada Zagreba obveznici u smislu odredbi navedenog Zakona, stoga je Željka Kučinić povodom obnašanja dužnosti ravnateljica Zavoda obveznica u smislu navedenog Zakona.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica navodi da dužnost ravnateljice Zavoda u aktualnom mandatu obnaša od 1. svibnja 2020. te da istu dužnost kontinuirano obnaša od 2012., a prije toga je bila vršiteljica dužnosti ravnatelja od 2011. do 2012. Nadalje navodi da je prije toga bila zaposlena na Zavodu na radnom mjestu voditeljice Odjela za prostorno uređenje (2008. do 2011.), voditeljice Odsjeka za prostorno uređenje (2002. do 2008.) i stručne savjetnice za prostorno uređenje (1999. do 2002.), odnosno da je u Zavodu zaposlena 23 godine.

Ističe kako je za vrijeme obnašanja dužnosti ravnateljice u sva tri mandata kao i za vrijeme obnašanja vršiteljice dužnosti, pored obnašanja dužnosti ravnateljice Zavoda, kontinuirano obavljala i stručne poslove utvrđene ranijim radnim mjestom voditeljice Odjela za prostorno uređenje, koje zbog toga nije popunjeno. Obveznica navodi da je člankom 18. Statuta Zavoda propisano da je ravnatelj poslovodni i stručni voditelj, koji sukladno članku 23. stavku 1. točki 3. Statuta organizira i vodi stručni rad Zavoda.

Također navodi da je Pravilnikom o radu Zavoda u članku 1. utvrđeno da se odredbe tog Pravilnika primjenjuju i na ravnatelja koji je zaposlenik Zavoda na neodređeno vrijeme, a isti u članku 4. i 20. određuje da ravnatelj, između ostalog, vodi i sudjeluje u stručnom radu izrade dokumenata prostornog uređenja, izvješća o stanju u prostoru, polazišta za izradu odnosno stavljanje van snage prostornih planova užih područja i dr. Obveznica naglašava da sve navedene poslove, te druge stručne poslove koji proizlaze iz posebnih propisa kojima se uređuje sustav prostornog uređenja, obavlja u svojstvu ovlaštenog arhitekta i ovlaštenog arhitekta urbanista, za što posjeduje ovlaštenje Hrvatske komore arhitekata koje je, prema posebnom propisu, uvjet za obavljanje navedenih stručnih poslova.

Navodi da je u cilju detaljnijeg utvrđivanja stručnih poslova ravnateljice koje već obavlja, u svibnju 2022. potpisala II. Aneks Ugovora o radu, kojim se u članku 2. utvrđuje da za vrijeme obnašanja dužnosti ravnateljica kod poslodavca ima status zaposlenika u radnom odnosu na neodređeno vrijeme, koji je imala i prije obnašanja dužnosti ravnateljice, te da joj pripadaju pravo na plaću kao i ostala materijalna i druga prava iz radnog odnosa utvrđena Pravilnikom o radu i drugim općim aktima poslodavca te da se na prava i obveze ravnateljice koji nisu utvrđeni općim aktima poslodavca primjenjuje ZSSI-a.

Iznosi da je člankom 3. II. Aneksa Ugovora o radu utvrđeno da je, sukladno općim aktima poslodavca, ravnateljica poslovodni i stručni voditelj Zavoda te da za vrijeme obnašanja dužnosti ravnateljice, osim poslova predstavljanja i zastupanja Zavoda te drugih poslova upravljanja, vođenja i rješavanja najsloženijih financijskih, kadrovskih i ostalih pitanja poslovanja utvrđenih općim aktima Poslodavca, kao zaposlenica obavlja za Zavod i stručne poslove ovlaštenog arhitekta urbanista, koje je obavljala i ranije u mandatu ravnatelja. Obveznica obrazlaže da je istim II. Aneksa Ugovora o radu utvrđeno da navedeni stručni poslovi uključuju vođenje izrade i sudjelovanje u izradi dokumenata prostornog uređenja, izvješća o stanju u prostoru, polazišta za izradu odnosno stavljanje izvan snage prostornih planova užih područja, kao i druge stručne poslove koji proizlaze iz Zakona o prostornom uređenju i drugih posebnih propisa kojima se uređuje sustav prostornog uređenja, općih akata poslodavca te u skladu sa svojom stručnom spremom, radnim iskustvom na izradi prostornih planova te ovlaštenjem Hrvatske komore arhitekata, koje obavlja u trajanju od 15 do 20 sati tjedno od ukupnog radnog vremena.

Zatim navodi da iz bogatog stručnog iskustva vođenja i sudjelovanja u izradi prostornih planova izdvaja nekoliko planova iz posljednjeg mandata, tijekom zadnje 2 godine, u kojima je bila dio stručnog tima, koordinator u radu dvaju odsjeka, aktivni sudionik radnih sastanaka s predstavnicima nadležnog ministarstva te županije, načelnicima općina i gradova, javnopravnim tijelima te ujedno odgovorna osoba u Zavodu koja, uz voditelja izrade, potpisuje svaku fazu prostornog plana koji, sukladno Zakonu o prostornom uređenju, ima status propisa. Navodi da se radi o VII. Izmjenama i dopunama Prostornog plana Zagrebačke županije („Glasnik Zagrebačke županije“, broj 43/20), III. Izmjenama i dopunama Prostornog plana uređenja Općine Luka („Glasnik Zagrebačke županije", broj 20/21.), III. Izmjenama i dopunama Prostornog plana uređenja Općine Kravarsko („Glasnik Zagrebačke županije", broj 19/21.), V. Izmjenama i dopunama Prostornog plana uređenja Grada Zaprešića (u izradi), IV. Izmjenama i dopunama Generalnog urbanističkog plana Zaprešića (u izradi), VI. Izmjenama i dopunama Prostornog plana uređenja Općine Krašić (u izradi) te da je navedeno potvrđeno sastavnice koje su dio tih planova, objave sastanaka i javnih rasprava na službenim web stranicama Zavoda [www.zpuzz.hr](http://www.zpuzz.hr) i drugdje.

Također navodi da o njezinom stručnom radu svjedoče objavljeni radovi te sudjelovanje na stručnim skupovima na koje je, u ime županijskih zavoda, pozivana kao prostorni planer s bogatim iskustvom, a ne kao ravnatelj Zavoda, od kojih izdvaja panel raspravu na Danima arhitekata održanima u studenome 2021. godine u Zagrebu.

Sukladno navedenome, navodi da se gotovo polovica njezinog radnog vremena odnosi na obavljanje stručnih poslova u Zavodu (poslovi prostornog planera, odnosno ovlaštenog arhitekta urbanista) te da je mišljenja da ostvaruje materijalna prava, sukladno općim aktima Zavoda, kao i svi ostali zaposlenici Zavoda.

Obveznica traži mišljenje Povjerenstva može li temeljem Ugovora o radu I Aneks II. Ugovora o radu, prema kojem osim obnašanja dužnosti ravnateljice obavlja stručne poslove kao zaposlenik Zavoda, ostvariti pravo na primitke iz članka 7. točke d.) ZSSI-a.

Zahtjevu su priloženi Ugovor o radu od 30. travnja 2020., Aneks Ugovora o radu od 11. prosinca 2020. te II. Aneks Ugovora o radu od 18. svibnja 2022., koje je obveznica sklopila sa Zavodom, Statut Zavoda, Pravilnik o radu Zavoda, rješenja o upisu u Imenik ovlaštenih arhitekata, odnosno Imenik ovlaštenih arhitekata urbanista, te naslovnice pojedinih prostornih planova u čijoj je izradi sudjelovala obveznica.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Obveznica Željka Kučinić, ravnateljica Zavoda, ne može uz plaću za obnašanje ove javne dužnosti primati i božićnicu, regres, dar za dijete i druge dodatne naknade za poslove obnašanja navedene javne dužnosti, jer je to suprotno odredbi članka 7. točke d) ZSSI-a.

Međutim, ako bi obveznica pored obavljanja poslova ravnatelja kao zaposlenica ustanove 8 do 10 sati tjedno obavljala druge poslove koji ujedno ne bi bili dio opisa poslova ravnatelja, a to bi bilo navedeno u njezinom ugovoru o radu, odnosno aneksu ugovora o radu, mogla bi temeljem njihova obavljanja primiti dodatne naknade, jer u tom slučaju iste ne bi bile primljene povodom obnašanja dužnosti ravnatelja Zavoda, slijedom čega se ne bi radilo o dodatnoj naknadi za poslove obnašanja javne dužnosti.

Nadalje, u odnosu na plaćanje članarine stručnoj komori, utvrđuje se kako je njezino plaćanje pretpostavka za članstvo u komori, odnosno za obavljanje određenih poslova, ali je članstvo u strukovnoj komori prvenstveno povezano s konkretnom osobom koja time stječe licencu, odnosno ovlaštenje za obavljanje određenih stručnih poslova, koja je strogo osobna i neprenosiva, odnosno vezana za stručne kvalifikacije osobe, a ne za obnašanje javne dužnosti, slijedom čega bi u ovome slučaju teret plaćanja članarine trebala snositi obveznica.

Osim toga, ne može se isključiti mogućnost da bi obveznica u nekom trenutku poslove koje obavlja temeljem članstva u komori mogla povremeno ili stalno započeti obavljati u privatnom aranžmanu, stoga bi se našla u situaciju da je pravo njihova obavljanja te ostvarivanja privatnih interesa stekla temeljem uplate tijela javne vlasti u kojem obnaša dužnost.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Željko Kučinić, elektronička dostava
2. Objava na internetskoj stranici Povjerenstva
3. Pismohrana